RO Jurnalul Oficial al Uniunii Europene C 78/13

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 78/08

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarația de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„PEPERONE DI PONTECORVO”

NR. CE: IT-PDO-005-0675-15.02.2008

IGP ( ) DOP ( X )

1. Denumire:

„Peperone di Pontecorvo”

2. Statul membru sau țara terță:

Italia

3. Descrierea produsului agicol sau alimentar:

3.1. Tipul de produs:

Clasa 1.6: Fructe, legume și cereale proaspete sau prelucrate

3.2. Descrierea produsului căruia i se aplică denumirea de la punctul 1:

Denumirea de origine protejată „Peperone di Pontecorvo” desemnează fructele din ecotipul local „Capsicum annum”, tipul local „Cornetto di Pontecorvo”.

În momentul punerii în consum, „Peperone di Pontecorvo” trebuie să prezinte următoarele caracteristici: Fructul: întreg, trilobat. Culoarea: roșie; sunt admise striații verzi pe cel mult 40 % din suprafața fructului. Forma: cilindro-conică, alungită. Calibrare: greutatea fructului: peste 150 g pentru calitatea extra și de la 100 g la 150 g pentru calitatea I. Lungimea fructului: peste 18 cm pentru calitatea extra și de la 14 cm la 18 cm pentru calitatea I. Pulpa: subțire. Cuticula: mai subțire, în comparație cu alte produse din aceeași categorie merceologică. Gustul: dulce.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Toate fazele procesului de producție, de la producerea semințelor și a plantelor – obținute exclusiv din material provenind de la populații din ecotipul local „Capsicum annum”, tipul „Cornetto di Pontecorvo” – la cultivarea și apoi recoltarea produsului finit „Peperone di Pontecorvo”, trebuie să se desfășoare în interiorul arealului indicat la punctul 4.

3.6. Norme specifice privind felierea, răzuirea, ambalarea etc.:

Ambalarea produsului „Peperone di Pontecorvo” DOP trebuie să aibă loc în interiorul ariei de producție delimitată la punctul 4, pentru a evita manipulări excesive, care ar putea provoca frecări, urmate de ruperea țesutului și pierderea de sucuri celulare. Din aceste motive, după recoltare fructele trebuie așezate în containere, evitându-se expunerea la soare.

Tipurile de ambalaje utilizate sunt următoarele: 200 g și de la 1 kg până la 10 kg în cutii din carton, lemn sau plastic netoxic pentru alimente, sigilate în așa fel încât conținutul să nu poată fi extras fără distrugerea ambalajului.

Ambalajele trebuie să fie curate, netoxice și conforme cu dispozițiile legale în vigoare. Produsul nu trebuie să conțină materii străine.

Conținutul fiecărui ambalaj sau al fiecărei cutii trebuie să fie omogen. Ambalajele trebuie să conțină doar fructe care fac parte din aceeași categorie, din aceeași grupă de culoare și care au același calibru.

Fiecare fruct poate fi protejat cu hârtie sau cu un alt material adecvat și marcat cu însemnul logoului.

3.7. Norme specifice privind etichetarea:

Pe etichetă trebuie să figureze următoarele informații: denumirea „Peperone di Pontecorvo” trebuie să fie înscrisă cu caractere clare, indelebile, semnificativ mai mari și net diferite de toate celelalte inscripții și urmată de mențiunea „denumire de origine protejată”, precum și de acronimul „DOP”; numele, denumirea comercială, adresa întreprinderii producătoare și ambalatoare; cantitatea de produs conținută de ambalaj la origine, exprimată în conformitate cu normele metrologice în vigoare. Logoul produsului este compus din reprezentarea stilizată a unei femei, în costum popular tipic comunei Pontecorvo, numită „pacchiana”, care ține în mâini un coș cu șase ardei din soiul „Peperone di Pontecorvo”; un alt șaptelea ardei „Peperone di Pontecorvo” se află imediat deasupra și se suprapune puțin peste imaginea banderolei pe care figurează inscripția „Peperone di Pontecorvo”. Denumirea „Peperone di Pontecorvo” trebuie să figureze în limba italiană.

4. Delimitarea concisă a ariei geogafice:

Aria geografică de producție a ardeilor „Peperone di Pontecorvo”, aflată pe teritoriul provinciei Frosinone, este reprezentată de întregul teritoriu administrativ al comunei Pontecorvo și de acea parte din teritoriul administrativ al comunelor Esperia, S. Giorgio a Liri, Pignataro Interamma, Villa S. Lucia, Piedimonte S. Germano, Aquino, Castrocielo, Roccasecca și San Giovanni Incarico care se situează pe valea râului Liri; caracterul unitar al ariei de producție este asigurat de prezența râului sus-menționat, precum și de condițiile pedoclimatice similare.

5. Legătura cu aria geogafică:

5.1. Specificitatea ariei geografice:

Teritoriul de cultură este constituit din soluri provenind din era cuaternară, depozitate în mediu aluvionar, în bazinul hidrografic al râului Liri. Solurile sunt predominant afânate, au un conținut ridicat de argilă și prezintă calcar cu reacție neutră, ușor alcalină; ele sunt foarte profunde, permeabile și bine drenate, permițând astfel eliminarea rapidă a excedentului de apă. Clima este de tip mediteraneean, cu umiditate relativ ridicată, vânturi slabe și precipitații medii anuale de circa 1 100 mm-1 200 mm, bine distribuite, în principal în faza de pregătire a terenului și în primele faze ale ciclului de cultură.

5.2. Specificitatea produsului:

Particularitățile esențiale care caracterizează „Peperone di Pontecorvo”, deosebindu-l de alte soiuri de ardei, sunt gustul puternic și înaltul grad de digerabilitate, asociate cu un epiteliu atât de subțire, încât cantitatea care rămâne în gură, în urma masticației, este net inferioară în comparație cu alte produse din aceeași categorie.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Cererea de recunoaștere a denumirii de origine protejate pentru „Peperone di Pontecorvo” este justificată de caracteristicile sale deosebite, care îl disting de alte produse din aceeași categorie merceologică. Caracterul specific al „Peperone di Pontecorvo” este strâns legat de condițiile pedoclimatice și umane din aria de producție. Aceste condiții au condus, de fapt, la distingerea și la succesul ecotipului local „Cornetto di Pontecorvo”, de la care derivă caracteristicile ardeiului „Peperone di Pontecorvo”. Terenurile pe care este cultivat „Peperone di Pontecorvo” sunt foarte fertile și extrem de bogate în elemente nutritive, iar acest fapt – asociat condițiilor pluviometrice din aria geografică în cauză – permite obținerea unui produs cu o savoare deosebită. La factorii naturali se adaugă contribuția în muncă a lucrătorilor locali, care au știut să selecționeze an de an cele mai bune fructe locale, producând plante tinere în răsadnițe pregătite cu grijă și alegând metodele de cultură cele mai potrivite pentru a pune în valoare calitățile proprii ale ecotipului. Selecția efectuată de om de-a lungul timpului a condus la accentuarea fineții epiteliului, caracteristică ardeiului „Peperone di Pontecorvo”, precum și la recunoașterea și aprecierea gradului său înalt de digerabilitate. Există numeroase elemente istorice care atestă vocația acestei arii geografice pentru cultivarea, producerea, comercializarea și consumul ardeiului „Peperone di Pontecorvo”. Mențiuni privind producerea, printre alte culturi horticole, a ardeiului „Peperone di Pontecorvo”, pot fi întâlnite într-un opuscul din 1830, când principatul Pontecorvo se afla sub dominația Sfântului Scaun. Într-un articol din 1873, referitor la propunerea de redevență („daziana”) pentru comuna Pontecorvo, se revendică o taxă de piață pentru comercializarea ardeiului („capiscum”). Ancheta Jacini din 1882 menționează prezența ardeiului printre culturile locale și zonale de leguminoase, precizând, atunci când face referire la obiceiurile alimentare ale populației din zonă, că ardeiul este considerat de țărani ca „un acompaniator agreabil al pâinii […]”. Înființarea Consorțiului agrar, în mai 1889, a adus o contribuție decisivă și eficace la cultivarea ardeiului, care a înregistrat o creștere semnificativă în anii următori, devenind una din resursele economice principale ale zonei.

Trimitere la publicarea caietului de sarcini:

Actuala administrație a lansat procedura națională de opoziție, publicând propunerea de recunoaștere a „Peperone di Pontecorvo” DOP în Gazzetta Ufficiale della Repubblica Italiana nr. 296 din 21 decembrie 2007.

Textul consolidat al caietului de sarcini este disponibil pe site-ul:

http://www.politicheagicole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

sau

accesând direct pagina principală a site-ului ministerului (http://www.politicheagicole.it) și făcând clic pe „Prodotti di Qualità” (produse de calitate), în stânga ecranului, și apoi pe „Disciplinari di Produzione all’esame dell’UE [regolamento (CE) n. 510/2006]” [Caiete de sarcini ale produselor supuse analizei UE – Regulamentul (CE) nr. 510/2006].

(1) JO L 93, 31.3.2006, p. 12.